[{"text_idx": "#000000", "text": "G\u0302isdatigo pri la Tekstaro kaj PIV"}, {"text_idx": "#000002", "text": "La laboroj pri la Tekstaro de Esperanto (la Tekstaro), kaj pri la estonta versio de la Plena Ilustrita Vortaro de Esperanto (PIV) progresas intense. La du projektoj, ambau\u0306 financataj de Esperantic Studies Foundation, praktike kunfandig\u0302is en unu projekton, c\u0302ar la tekstoj en la Tekstaro estas abunde uzataj por provizi PIV-on per ekzemploj de reala uzo."}, {"text_idx": "#000003", "text": "Ambau\u0306 projektojn gvidas Bertilo Wennergren. La laboron pri PIV tamen plenumas tute teamo, kiu diligente redaktas kaj korektas la vortaran materialon per interreta kunlabora platformo programita de Bertilo. Iuj el la PIV-teamanoj ankau\u0306 helpas vastigi la Tekstaron per novaj tekstoj, kaj per korektado de la jam ekzistantaj tekstoj."}, {"text_idx": "#000004", "text": "Al la Tekstaro estis lastatempe aldonitaj la jenaj tekstoj:"}, {"text_idx": "#000006", "text": "Per tio la amplekso de la Tekstaro nun estas 11.728.313 vortoj."}, {"text_idx": "#000007", "text": "La PIV-teamo volas profunde renovigi la vortaron, komencante novan c\u0302apitron en g\u0302ia evoluo. La planoj enhavas interalie la jenajn punktojn:"}, {"text_idx": "#000008", "text": "Waringhien havis la ambicion, ke PIV iagrade povu servi kiel enciklopedio. Tiu celo estis nur parte plenumita. La artikoloj de iuj fakoj estas enciklopediecaj, dum aliaj estas nur vortaraj. Nuntempe la taskon esti enciklopedio pli bone plenumas la Esperanta Vikipedio, kaj PIV prefere farig\u0302u pura vortaro. Vortaro difinas kaj klarigas vortojn, dum enciklopedio klarigas faktojn kaj fenomenojn. Praktike tiu s\u0302ang\u0302o trafas precipe la botanikajn kaj zoologiajn artikolojn de PIV, kiuj g\u0302is nun nemalofte pli similas al eseetoj ol al vortaraj artikoloj.\nC\u0302iuj realaj ekzemploj (prenitaj el iu teksta fonto) estas kontrolataj kaj g\u0302ustigataj. En la g\u0302isnunaj PIV-versioj multaj ekzemploj estas s\u0302ang\u0302itaj kaj adaptitaj, kaj sekve ne c\u0302iam fidindaj. Tiu tasko estas grandega, sed progresas tre bone, precipe pro la eblo rapide kontroli multajn fontotekstojn per la serc\u0302ilo de la Tekstaro.\nC\u0302iuj realaj ekzemploj havos fontindikon. Tiuj ekzemploj, kiuj estas troveblaj en la Tekstaro estos provizitaj per ligilo al la koncerna loko en la Tekstaro. Per alklako al la fontindiko leganto estos sendita rekte al la koncerna tekstoloko kun la efektiva origina ekzemploteksto flave markita.\nEstas enkondukita pli rigora distingo inter efektiva vortfarado per Esperantaj elementoj, kaj pruntado de internaciaj vortoj. Ekz. la vorto antropometrio, kiu en PIV2020 estas prezentita kiel derivaj\u0302o el la radiko antrop\u00b7 (= homo) kaj la sufikso -ometri- (= mezurscienco), aperos estonte kiel la radiko antropometri\u00b7 plus O-finaj\u0302o, c\u0302ar ne vere ekzistas en Esperanto ia sufikso -ometri-, nek ia radiko antrop\u00b7. La vorto estas prenita kiel tutaj\u0302o el la internacia vortprovizo, kaj estu prezentita g\u0302uste tiel.\nC\u0302iuj derivaj\u0302oj estos prezentitaj kun disigaj signetoj, kiuj evidentigas la kunmetitecon de la vorto. Ekz. la vorto malsuprenstreko aperos kiel mal\u00b7supr\u00b7e\u00b7n\u00b7strek\u00b7o.\nLoknomoj havos en la difino anstatau\u0306 geografiaj koordinatoj (ekz. \u201c8\u00b015\u2032E, 48\u00b045\u2032N\u201d) nacilingvajn nomojn, kio plifaciligos kontroli en enciklopedio au\u0306 alia fonto, pri kiu loko efektive temas.\nEstos uzata multe malpli da mallongigoj. Ekz. anstatau\u0306 k aperos kaj; anstatau\u0306 U aperos okcidenta, kaj anstatau\u0306 sk. aperos subkompreni."}, {"text_idx": "#000009", "text": "Jam ekzistas testa versio de la nova PIV, sed g\u0302i estas dume alirebla nur por kelkaj elektitaj testantoj, kiuj povas eniri per pasvorto. Kiam la nova versio estos sufic\u0302e matura, tiu testa versio estos malfermita al la publiko, por uzo kaj kritiko, antau\u0306 ol estos publikigita la nova PIV. G\u0302i estos lau\u0306plane unuavice interreta vortaro (kiel la nuna versio de PIV2020 c\u0302e la adreso vortaro.net), sed el tiu materialo estos au\u0306tomate kreebla versio por tradicia libra publikigado."}, {"text_idx": "#000010", "text": "C\u0302i tiu artikolo estas trovebla tie c\u0302i en la angla."}, {"text_idx": "#000011", "text": "Submit a Comment Cancel reply"}, {"text_idx": "#000012", "text": "Your email address will not be published. Required fields are marked *"}, {"text_idx": "#000013", "text": "Save my name, email, and website in this browser for the next time I comment."}, {"text_idx": "#000016", "text": "Subscribe to ESF's free news bulletin"}, {"text_idx": "#000017", "text": "Abonu senpagan informbultenon de ESF"}]